SK Úradný vestník Európskej únie C 328/38

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2008/C 328/12)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE (ES) č. 510/2006

„CIAUSCOLO“

ES č.: IT-PGI-005-0557-11.10.2006

CHZO ( X ) CHOP ( )

1. Názov

„Ciauscolo“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.2 – Mäsové výrobky

3.2. Opis výrobku, na ktorý sa vzťahuje názov uvedený v bode 1

„Ciauscolo“ je výrobok získavaný spracovaním bravčového mäsa, ktorý tvorí zmes bravčového mäsa obsahujúca tieto časti, použité v zostupnom poradí: bôčik, maximálne do 70 %; pliecko, maximálne do 40 %; odrezky zo stehna a karé, maximálne do 30 %. Hlavnou typickou vlastnosťou „Ciauscolo“ je to, že sa môže natierať, keďže sa ľahko rozotiera na chlieb.

„Ciauscolo“ CHZO sa predáva v tvare valca mäkkej konzistencie s hmotnosťou 400 až 2 500 g, s priemerom 4,5 až 10 cm a s dĺžkou 15 až 45 cm.

Pri krájaní je rez rovnomernej a jednotnej ružovej farby a nevykazuje známky zatuchnutosti. Vôňa je jemná, aromatická, charakteristická, prirodzená a korenistá (do zmesi sa pridáva: soľ, mleté čierne korenie, víno, roztlačený cesnak) a chuť je jemná a lahodná, nikdy nie kyslá.

Okrem toho, „Ciauscolo“ CHZO vykazuje tieto typické chemické vlastnosti:

pH: vyššie alebo rovnajúce sa 4,8.

Proteíny: minimálne 15,00 %.

Tuky: 32 % až 42 %.

Pomer vlhkosť/obsah proteínov: maximálne 3,10.

Pomer obsah tukov/obsah proteínov: maximálne 2,80.

Pokiaľ ide o mikrobiologické vlastnosti, hodnoty aeróbnych mezofilných baktérií, mliečnych acidofilných baktérií a mliečnych baktérií, ktoré vznikajú počas zrenia, musia presahovať 1 × 107 jednotiek tvoriacich kolónie/g.

3.3. Suroviny (len pri spracovaných výrobkoch)

Možno používať: ošípané tradičných talianskych plemien Large White a Landrace, vyšľachtené podľa talianskej plemennej knihy, alebo potomkov kancov týchto plemien; ošípané, ktoré sú potomkami kancov talianskeho plemena Duroc, vyšľachtené podľa talianskej plemennej knihy; ošípané, ktoré sú potomkami kancov iných plemien alebo krížených kancov narodených v Taliansku alebo v zahraničí pod podmienkou, že pochádzajú zo systému výberu alebo kríženia, ktoré sa vykonalo na účely, ktoré sú v súlade s talianskou plemennou knihou pre chov ťažkých ošípaných.

Systematicky sú vylúčené: ošípané vykazujúce neetické znaky, najmä zvieratá, ktoré sú nositeľmi génu stresového syndrómu ošípaných (PSS); genetické typy a zvieratá, ktoré nespĺňajú požiadavky na účely tejto špecifikácie; zvieratá čistého plemena Landrace belge, Hampshire, Pietrain, Duroc a Spotted Poland.

Ošípané sú vhodné na porážku po dosiahnutí minimálneho veku deviatich mesiacov a do maximálneho veku pätnástich mesiacov.

Musia byť v dobrom zdravotnom stave. Prasnice a kance sú z porážky vylúčené. Okrem toho je zakázané používať jatočné telá, ktoré nie sú dokonale odkrvené alebo vykazujú prítomnosť preukázaných myopatií (mäso PSE alebo DFD) alebo zrejmé následky zápalových procesov či traumatických príhod.

Priemerná hmotnosť každého kusu (živá hmotnosť) odoslaného na bitúnok musí zodpovedať 170 kg a v každom prípade musí byť medzi 145 a 200 kg.

Po porážke sa dodané jatočné telá musia klasifikovať ako ťažké v súlade s nariadením (EHS) č. 3220/84, rozhodnutím Komisie 2001/468/ES z 8. júna 2001 a s vyhláškou ministerstva z 11. júla 2002 a zodpovedať kritériám hlavných kategórií oficiálneho systému hodnotenia podielu mäsa.

3.4. Krmivo (len pri výrobkoch živočíšneho pôvodu)

Cieľom metód chovu, povolených krmív, ich množstiev a podmienok ich používania je dochovať ťažkú ošípanú, čo sa dosahuje postupne, miernym zvyšovaním denných dávok a výživou v súlade so všeobecne platnými predpismi.

Výživa spolu s metódami chovu prispieva vďaka miernemu zvyšovaniu denných dávok k záruke, že sa dochová ťažká ošípaná.

Používané krmivo musí spĺňať obchodné normy.

Do kŕmnych dávok je dovolené pridávať minerálne látky a vitamíny v miere stanovenej platnými predpismi.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti

Úkony výroby a zretia CHZO „Ciauscolo“ sa musia uskutočniť výhradne v rámci zemepisnej oblasti vymedzenej v bode 4.

3.6. Osobitné pravidlá krájania, strúhania, balenia atď.

Klobásy „Ciauscolo“ CHZO sa plnia do prírodného bravčového alebo hovädzieho čreva. Každá klobása musí byť na obidvoch koncoch zviazaná konopným povrázkom. „Ciauscolo“ CHZO možno predávať nebalené, vákuovo balené alebo balené v ochrannej atmosfére, vcelku alebo krájané.

3.7. Osobitné pravidlá pre označovanie

Označenie „Ciauscolo“, za ktorým nasleduje údaj „Chránené zemepisné označenie“, musí byť na etikete zreteľne uvedené nezmazateľným písmom výrazne sa odlišujúcim od všetkých ostatných písomných údajov uvedených na etikete a hneď za ním musí byť uvedená skratka „CHZO“, ktorá musí byť preložená do jazyka krajiny, kde sa výrobok predáva, a/alebo grafickým symbolom Spoločenstva. Je dovolené používať označenia odkazujúce na mená, obchodné názvy alebo súkromné značky pod podmienkou, že nemajú pochvalný význam alebo nezavádzajú kupujúceho a/alebo spotrebiteľa. Okrem toho je dovolené uvádzať meno alebo obchodný názov chovných podnikov ošípaných, z ktorých chovu pochádza výrobok, pod podmienkou, že surovina pochádza výlučne z týchto chovov. Pridanie akéhokoľvek iného označenia výslovne neuvedeného v tomto článku nie je povolené. Označenie „Ciauscolo“ musí byť uvedené v talianskom jazyku.

4. Stručné vymedzenie zemepisnej oblasti

Oblasť výroby „Ciauscolo“ CHZO zahŕňa niektoré obce provincií Ancône, Macerata a Ascoli Piceno. Toto vymedzenie odráža tradičný aspekt výrobku „Ciauscolo“ a jeho šírenie vo vidieckych rodinách. Je potrebné pridať osobitné klimatické podmienky vymedzeného územia, ktoré vykazujú prevažne vnútrozemský charakter, najmä vo vyšších polohách – kopcoch a vrchoch – určených obcí troch príslušných provincií.

5. Súvislosť so zemepisnou oblasťou

5.1. Špecifickosť zemepisnej oblasti

Presné vymedzenie, ktoré zahŕňa niektoré obce provincií Ancône, Macerata a Ascoli Piceno, odráža tradičný aspekt výrobku „Ciauscolo“ a jeho šírenie vo vidieckych rodinách. Na poľnohospodárskych usadlostiach, kde poľnohospodári vždy aj bývali, chovali poľnohospodári ošípané pre potreby rodiny a hospodárstva. Keďže išlo o priamu spotrebu dvoma rodinami, často sa jediná ošípaná delila na dve časti: jedna polovica pre poľnohospodára a druhá pre majiteľa. „Ciauscolo“ bol zvyškovým produktom spracovania po čistých rezoch. Až do 50. rokov bola osobitnou črtou vymedzeného územia existencia usadlostí prenajatých na základe zmluvy o podielovom nájme s čoraz menšou výmerou pozemku (4 – 5 hektárov) pre prebytok pracovnej sily, čo viedlo k ďalšiemu rozdeľovaniu pozemkov: to vysvetľuje chov jedinej ošípanej na usadlosti, pretože to bolo zlučiteľné s chovom hovädzieho dobytka, rastlinnou výrobou a požiadavkami na výživu. Okrem úvah o agrárnom hospodárstve a historických odkazov na horské hospodárstvo je potrebné brať do úvahy osobitné klimatické podmienky dotknutého územia, prevažne vnútrozemského charakteru, najmä vo vysokých polohách kopcov a vrchov danej oblasti. Chladné zimy, spôsobené vplyvom pohoria Monti Sibillini, majú priaznivý vplyv na zrenie, a teda na schopnosť výrobku udržať si svoje vlastnosti.

5.2. Špecifickosť výrobku

Žiadosť o uznanie „Ciauscolo“ za CHZO je podložená dobrou povesťou a známosťou výrobku. Výrobok „Ciauscolo“ je známy pre svoju „natierateľnosť“, čo ho odlišuje od ostatných údenárskych výrobkov. V protiklade s inými klobásami sa „Ciauscolo“ nekrája na plátky, ale „rozotiera“ na chlieb alebo iný podobný výrobok a za túto mimoriadne cenenú vlastnosť vďačí najmä osobitnému zloženiu zmesi mäsa, najmä obsahu tukov, jemnosti mletia a osobitným technikám výroby. Inou typickou vlastnosťou, ktorá umožňuje spotrebiteľovi ľahko odlíšiť „Ciauscolo“, je jeho mäkká konzistencia, vďaka ktorej je mimoriadne poddajný.

5.3. Príčinná súvislosť medzi zemepisnou oblasťou a akosťou alebo typickými vlastnosťami výrobku (CHOP) alebo špecifickou akosťou, povesťou alebo inou typickou vlastnosťou výrobku (CHZO)

Osvedčené techniky a metódy výroby, uchovávania a zretia umožňujúce dosiahnuť údenársky výrobok Ciauscolo sú priamo spojené s tradičným know-how vidieckeho obyvateľstva v oblasti Piceno. Domáca porážka a spracovanie ošípaných boli vždy udalosťou odohrávajúcou sa v srdečnej atmosfére kruhu rodiny a susedov, ako aj príležitosťou na vzájomnú výmenu a dary v naturáliách od nájomcu statkárovi („padrone“). Domáca porážka a spracovanie ošípaných sú starou tradíciou, udalosťou zimnej sezóny spoločenského charakteru, ktorá sa odráža aj v ľudových zvykoch, folklóre a krojoch a ktorú pripomína ľudová kultúra. Z etymologického hľadiska pochádza slovo „ciaùscolo, ciavuscolo“ z latinského „ciabusculum“ alebo malá zájedka, malá desiata alebo ľahký olovrant konzumovaný narýchlo podľa vidieckej tradície v čase medzi raňajkami a obedom a medzi obedom a večerou.

Rôzne dokumenty potvrdzujú tradičné používanie označenia „Ciauscolo“ a svedčia o tom, že tento výrobok existuje na vymedzenom území už niekoľko storočí. Ako príklad možno citovať úryvok z „Prezzi dei generi“ (ceny tovarov) z októbra 1851 uložený v notárskych archívoch obce Camerino, v ktorom sa medzi rôznymi výrobkami (obilie, jalovica, prasa, šunka, saláma, klobása, sušená treska) nachádza aj „Ciauscolo“ s príslušnou cenou. Je teda potrebné uviesť, že dokument uvádza presne to označenie, na ktoré sa žiada uznanie za CHZO.

Zo súčasnejšieho obdobia známosť výrobku potvrdzuje existencia tohto označenia doplneného presnou definíciou v Dizionario Zingarelli della lingua italiana (slovník talianskeho jazyka Zingarelli). Tento slovník definuje „Ciauscolo“ ako „veľmi mäkkú klobásu vyrábanú z bravčového tuku vysokej kvality a veľmi jemne mletého mäsa ochuteného cesnakom a koreninami, mierne údenú; typickú pre oblasť Marches“ a sleduje jeho pôvod až po rok 1939.

Napokon existuje ďalší dôkaz známosti výrobku „Ciauscolo“, ktorým je uvádzanie tohto označenia na zozname tradičných poľnohospodárskych a potravinárskych výrobkov od roku 2000 (riadna príloha GURI – všeobecná séria č. 194 z 21. augusta 2000). Tento zoznam obsahuje súhrn výrobkov, ktoré sa produkujú na národnom území. Cieľom tohto súhrnu je zabrániť zániku typov výroby spojených so starými tradíciami, ku ktorému by mohlo dôjsť pri striedaní generácií. Uvádzanie označenia „Ciauscolo“ v zozname oblasti Marches je významným dôkazom známosti tohto výrobku, keďže na zaradenie výrobku do tohto zoznamu sa vyžaduje predloženie dôkazu o minimálne dvadsaťpäťročnej tradícii výroby daného produktu.

6. Odkaz na uverejnenie špecifikácie

Žiadajúci orgán otvoril vnútroštátne námietkové konanie uverejnením návrhu na uznanie chráneného zemepisného označenia „Ciauscolo“ v Úradnom vestníku Talianskej republiky č. 64 zo 17. marca 2006.

Konsolidované znenie špecifikácie produktu je k dispozícii na tejto internetovej adrese:

site:www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

alebo

— priamo na hlavnej stránke portálu ministerstva (www.politicheagricole.it), potom kliknutím na „Prodotti di Qualità“ („Kvalitné výrobky“) (vľavo na monitore) a napokon na „Disciplinari di Produzione all'esame dell'UE [Règ (CE) 510/2006]“ [„špecifikácia výrobkov posudzovaných EÚ [nariadenie (ES) č. 510/2006]“].

(1) Ú. v. EÚ L 93, 31.3.2006, s. 12.